A Bizottság határozata
(1996. szeptember 24.)
a szarvasmarhafajba tartozó háziállatok embrióinak Argentínából történő behozatalával kapcsolatban a 91/270/EGK és 92/471/EGK bizottsági határozat módosításáról
(EGT vonatkozású szöveg)
(96/572/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 94/113/EK irányelvvel [1] módosított, a szarvasmarhafajba tartozó háziállatok embrióinak Közösségen belüli kereskedelmét és harmadik országokból történő behozatalát szabályozó állat-egészségügyi feltételekről szóló, 1989. szeptember 25-i 89/556/EGK tanácsi irányelvre [2] és különösen annak 7., 9. és 10. cikkére,
mivel a tagállamok által a szarvasmarhafajba tartozó háziállatok embrióinak behozatalára feljogosított harmadik országok jegyzéke szerepel a 94/453/EK határozattal [3] módosított 91/270/EGK bizottsági határozatban [4];
mivel a legutóbb a 94/453/EK határozattal módosított 92/471/EGK bizottsági határozat [5] meghatározta a szarvasmarha-embriók harmadik országokból való behozatalának állat-egészségügyi feltételeit és állatorvosi bizonyítványát;
mivel Argentína illetékes hatóságai vállalták azt, hogy telex vagy fax útján 24 órán belül értesítik a Bizottságot és a tagállamokat a következő betegségek előfordulásáról: keleti marhavész, ragadós száj- és körömfájás, a szarvasmarha ragadós tüdőlobja, "kéknyelv"-betegség, epizootiás haemorrhagiás betegség, Rift-völgyi láz és fertőző hólyagos szájgyulladás, illetve az ezek ellen alkalmazott védőoltási eljárás megváltozásáról;
mivel Argentínában az állat-egészségügyi helyzet a szarvasmarha-embriók behozatalának szempontjából kielégítő;
mivel a nevezett országban az állat-egészségügyi szolgálatok megfelelően felépítettek és szervezettek, és mivel ezen ország illetékes hatóságai a 89/556/EGK irányelvben megállapított szabályoknak megfelelő garanciákat szolgáltattak;
mivel Argentína illetékes hatóságai vállalták annak biztosítását, hogy az embriókat erre feljogosított és ellenőrzött embriógyűjtő vagy embrió-előállító munkacsoportok gyűjtötték vagy termelték és dolgozták fel, az ilyen embriók kielégítő egészségi állapotú állatokból származnak, az ilyen embriók tárolása és szállítása az egészségi állapotukat megóvó szabályokkal összhangban történik, továbbá ezen kötelezettség teljesülése érdekében szállításuk során az ilyen embriókat állat-egészségügyi bizonyítvány kíséri;
mivel a szarvasmarhafajba tartozó háziállatok embrióinak behozatalára a tagállamok által feljogosított harmadik országok jegyzékét módosítani kell, és az embriók Argentínából való behozatalának állat-egészségügyi feltételeit meg kell határozni;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 91/270/EGK határozat mellékletében szereplő országok listája a következő országgal egészül ki:
"Argentína."
2. cikk
A 92/471/EGK határozat A. mellékletének II. részében szereplő országok jegyzéke a következő országgal egészül ki:
"Argentína."
3. cikk
Ezt a határozatot az Európai Közösségek Hivatalos Lapjában való kihirdetését követő naptól kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 1996. szeptember 24-én.